ኡጋንዳ ከሰሜን ኮርያ ጋር የነበራትን ወታደራዊ ትብብር አቋረጠች
ኡጋንዳ ከሰሜን ኮርያ ጋር ያላትን የሃምሳ  ዓመት  ወታደራዊ  ትብብር አቋረጠች።  ከሰሜን ኮርያ ከፍተኛ ወታደራዊ ድጋፍ የነበራት ኡጋንዳ ትብብሯን ያቋረጠችው ሰሜን ኮርያ የኒውክለር ፕሮግራሟን እንድታቋርጥ አገራት ጫና እንዲያደርጉ አሜሪካ ጥሪ ማቅረቧን ተከትሎ ነው፡፡ለአምስት አስርት አመታት የዘለቀው የሁለቱ አገራት ወታደራዊ ትብብር ለመቋረጡ ምክንያት የሆነው በሰሜን ኮርያ ላይ የተባበሩት መንግስታት ድርጅት እያሳደረ የመጣው ጫና ማየሉን ተከትሎ መሆኑ ታውቋል፡፡    የዛሬ ሁለት አመት ገደማ የተሰራ ዳሰሳ እንዳመላከተው ሰሜን ኮርያ ዓለም ላይ ካሏት ስድስት ምርጥ ወዳጅ አገራት መካከል ኡጋንዳ አንዷ ነበረች፡፡ ቀሪዎቹ ደግሞ ሶርያ፣ ኢራን ፣ዲሞክራቲክ ኮንጎ፣በርማ እና ኩባ ናቸው፡፡ ሰሜን ኮርያ በተለይ በወታደራዊ ድጋፍ ዓለም ላይ በ62 አገራት ስሟ ይነሳል፡፡     ከአምስት ሺህ በላይ የተለያዩ አገራት መኮንኖችን አሠልጥናለች ከሰባት ሺህ በላይ የጦር አማካሪዎቿ ደግሞ በ47 አገራት ተሠማርተው ድጋፍ ያደርጋሉ፡፡ የታይላድ ኮሚኒስት ፓርቲ፣የፍልስጤም ነጻ አውጭ ድርጅት፣የዝምባቡዌ አምስተኛ ብርጌድ እና ሌሎችም ከሰሜን ኮርያ ወታደራዊ ሥልጠና ከወሰዱት ድርጅቶች ተጠቃሾቹ ናቸው፡፡እንደ ሰሜን ኮርያ ዜና አገልግሎት እኤአ በ2010 አገሪቱ ከጠቅላላ በጀቷ 15ነጥብ 8 የሚሆነውን ለወታራዊ አግልግሎት እንዳደረገችው ቢገልጽም አለም አቀፉ ስትራቴጂክ ጥናት ተቋም ይፋ እንዳደረገው ከ2003 ጀምሮ  ከጠቅላላ በጀቷ 25 በመቶ የሚሆነውን ለወታደራዊ ስራዋ ማዋሏን ይፋ አድርጓል፡፡ ሰሜን ኮርያ በተጨማሪ 5ነጥብ 8 ሚሊየን ዜጎቿን ወታደራዊ ሥልጠና ሰጥታለች፡፡25 በመቶ ህዝቧን ወታደራዊ ሥልጠና መስጠቷ ከ አለም ቀዳሚ ያደርጋታል፡፡ይህ መሆኑ ግን ችግር አስከትሎባታል፡፡ በርካታ አገራት ኢኮኖሚያዊም ሆነ ወታደራዊ ግንኙነታቸውን እንዲያቋርጡ በር ከፍቷል፡፡የሰሜን ኮርያ ኒውክለር እና ባላስቲክ ሚሳኤል ፕሮግራም አሁን ደግሞ ከኡጋንዳም አለያይቷታል፡፡ መስከረም ላይ አንድ የባለሙያዎች ቡድን ሰሜን ኮርያ ከ11 የአፍሪካ አገራት ጋር የጠበቀ ወታደራዊ ግንኙነት እንዳላት እና የፀጥታው ምክር ቤት የጣለውን ከሀገሪቱ ጋር የሚካሄድ የጦር መሳሪያ ንግድ ማዕቀብን በመተላለፍ እየሰሩ መሆኑን ለተባበሩት መንግስታት ድርጅት ሪፖርት አድርገዋል፡፡ታንዛኒያ፣ ኡጋንዳ ፣አንጎላ ድሞክራቲክ ኮንጎ ኤርትራ ሞዛምቢክ ከተዘረዘሩት አገራት ውስጥ ተካተዋል፡፡ አሜሪካ ከሰሞኑ በፀጥታው ምክር ቤት በሰብዓዊ መብት አያያዝም ሆነ በኒውክለር ፕሮግራሟ ፒዮንግያንግ ከአለም የሚነጥላትን ዲፕሎማሲያዊ ግንኙነት ማቋረጥን ለዓለም አገራት ጠንከር ባለ ቃል ጥሪ ማቅረቧን ተከትሎ ነው ኡጋንዳ ከውሳኔው የደረሰችው፡፡አሁን ኡጋንዳ ሙሉ በሙሉ ከፒዮንግያንግ ያላት ምንም አይነት ወታደራዊ ትብብሯን አቋርጣለች፡፡ ለሰሜን ኮርያም ሆነ ለኡጋንዳ ውሳኔው ጉዳት ያለው መሆኑን የወታደራዊ ጉዳይ ተንታኞች አስረድተዋል፡፡ለወታደራዊ ትብብሩ መቋረጥ የአሜሪካና የደቡብ ኮርያ እጅ የረዘመ ጣልቃ ገብነት እንደነበረው መረጃዎች አመላክተዋል፡፡  ባለፈው አመት ግንቦት ወር ላይ የደቡብ ኮርያ እና ኡጋንዳ መሪዎች  ካምፓላ ላይ ስብሰባ ሲያደርጉ ደቡብ ኮርያዊያን ኡጋንዳ ከፒዮንግ ያንግ ጋር ያላትን ግንኙነት እንድታቋርጥ በግልጽ ጠይቀዋል፡፡አሜሪካ ተጽኖ እንዳላት ማሳያ ተብሎ የቀረበው ደግሞ ባለው መጋቢት ላይ በኡጋንዳ የሰሜን ኮርያ አምባሳደር ሪ ሁንግ ጉክ ስለጉዳዩ አሜሪካን ማስጠንቀቃቸው በኡጋንዳ ጋዜጦች ላይ መታተሙይታወሳል።   ኡጋንዳ ከሰሜን ኮርያ ያላትን የ50 አመት ወታደራዊ ትብብር እንዲህ ባንዴ ማቋረጧን ማሳወቋ  እውን  ቢሆን የደረጀው ወታደራዊ ግንኙነት በድብቅ ሊካሄድ እንደሚችል የኡጋንዳ ዴይሊ ሞኒተር 25 ድረ ገጽ ዘግቧል፡፡ 